Ջոլին այցելել է փախստականներին
Վերջին շրջանների պատերազմները զգալիորեն մեծացրել են աշխարհում ու հատկապես Մերձավոր Արևելքում փախստականների թիվը: Գերմանիայի նախագահ Ֆրենք Վալտեր-Շտեյնմեյերն ու համաշխարհային կինոաստղ Անջելինա Ջոլին, ով ՄԱԿ-ի փախստականների հարցերով գերատեսչության հատուկ դեսպանն է, այցելել են Սիրիայից փախստականների ճամբար Հորդանանում:
Համաշխարհային կինոսատղ Անջելինա Ջոլին, ով ՄԱԿ-ի փախստականների հարցերով գերատեսչության հատուկ դեսպանն է, այցելել է Հորդանանում գտնվող սիրիացի փախստականների ճամբար: Սիրիայի հետ սահմանային Զաաթարի ճամբարում նրան են շրջապատել բազմաթիվ փախստականներ: «Չափազանց ծանր է այցելել Հորդանան և տեսնել այն ցավն ու դժվարությունները, որ կրում են Սիրիայի փախստականները պատերազմի 8-րդ տարում»,- նշել էր կինոաստղը: Ջոլին կոչ արեց հնարավորինս արագ կարգավորել Սիրիայի հակամարտությունը, քանի որ մարդասիրական օգնությունը չի կարող հանդիսանալ երկարաժամկետ լուծում: «Ես կոչ եմ անում ՄԱԿ-ի Անվտանգության խորհրդի անդամներին այցելել տաչրածաշրջանում ճամբարներում և քաղաքներում բնակվող փախստականներին և վերջապես գտնել ուղին ՄԱԿ-ի և միջազգային հանրության ներգրավմամբ կարգավորելու հակամարտությունը»,- ասել է Ջոլին: Պաշտոնապես Հորդանանում այս պահին գտնվում են շուրջ 660 հազար սիրիացի փախստականներ, սակայն այդ թիվը հնարավոր է ավելի մեծ լինի: Դրանց մի մասը բնակվում է Զաաթարի ճամբարում: Փախստականների ճամբար էր այցելել նաև Գերմանիայի նախագահ Ֆրենք Վալտեր-Շտեյնմեյերը, ով ընդգծեց Հորդանանի ավանդական կարևոր դերը փախստականների ընդունման հարցում: Նախագահ Շտեյնմեյերն ընդգծեց, որ անհրաժեշտ է Հորդանանին տրամադրել ավելի մեծ օգնություն՝ փախստականների համար մարդասիրական ծրագրեր իրականացնելու նպատակով: Անցած տարի Գերմանիան մեծացրել էր Ամմանին տրամադրվող օգնությունը՝ 600 միլիոն դոլարից հասցնելով այն 740 միլիոնի: 2017 թվականին ԱՄՆ-ի տրամադրած օգնությունը Հորդանանին կազմել է շուրջ 1,3 միլիարդ դոլար: